b"\n_START_ARTICLE_\nApollos\n_START_PARAGRAPH_\nApollos  (gresk: \xce\x91\xcf\x80\xce\xbf\xce\xbb\xce\xbb\xcf\x89\xcf\x82, kortere form av navnet Apollonios) var en tidlig j\xc3\xb8disk kristen fra Alexandria som levde i det f\xc3\xb8rste hundre\xc3\xa5re etter Kristus.\n_START_SECTION_\nApollos i Det nye testamente\n_START_PARAGRAPH_\nApollos blir nevnt i Det nye testamentet f\xc3\xb8rste gangen i Apostlenes gjerninger da han kom til Efesos og fikk rettledning av Akvilas og Priskilla. Han dro senere derifra til Korint for \xc3\xa5 forkynne om Jesus, og samarbeidet ellers med apostelen Paulus._NEWLINE_I Paulus' f\xc3\xb8rste brev til korinterne kommenterte Paulus at de kristne i Korint skilte seg i forskjellige grupper. Noen holdt seg til Paulus, og andre til Apollos, eller Apostelen Peter, trolig fordi de la vekt p\xc3\xa5 forskjellige ting i sin forkynnelse. Paulus illustrerte at han og de andre spilte p\xc3\xa5 samme lag, ved \xc3\xa5 seia: \xc2\xabJeg plantet, Apollos vannet; men Gud gav veksten.\xc2\xbb\n_START_SECTION_\nApollos i den kirkelige tradisjon\n_START_PARAGRAPH_\nI f\xc3\xb8lge gammelkirkelig tradisjon skal Apollos ha blitt den f\xc3\xb8rste biskop av Durr\xc3\xabs i Illyria._NEWLINE_Apollos er hedret som helgen av flere kristne kirker._NEWLINE_Martin Luther foreslo at Apollos kunne v\xc3\xa6re forfatteren av det anonyme Hebreerbrevet, men bortsett fra dette finnes det ingen tekster i dag som er skrevne av Apollos. I tillegg til Apostelgjerningene og korinterbrevet er Apollos ogs\xc3\xa5 nevnt i Paulus' brev til Titus."